Kebnekaise
**Flyulykken på Kebnekaise** fant sted den 15. mars 2012 da et militært transportfly fra Luftforsvaret, av typen Lockheed Martin C-130J Super Hercules (reg. 5630 "Siv"), krasjet inn i den snødekte vestre fjellveggen et lite stykke under ryggen som går mellom fjellet Kebnekaises to høyeste topper. Fem norske offiserer omkom.

Flyet fra Luftforsvarets 335 skvadron ble meldt savnet da det ikke ankom Kiruna lufthavn etter planen på sin flyvning fra Evenes flystasjon. Siste radarkontakt var kl. 14.55 80 km vest for Kiruna, nær Kebnekaise. Flyet var med på militærøvelsen Cold Response og hadde fem personer om bord under denne flyvningen. Luftforsvaret satte sine tre andre Hercules-fly på bakken.

På grunn av ekstremt dårlig sikt i området ulykkesdagen ble søket etter flyet vanskeliggjort. Det var til tider kun fem meter sikt. De første funn av mulige vrakdeler ble gjort fredag 16. mars. Basert på ytterligere funn på breområdene Rabots glaciär og tildels på Björlings glaciär på den motsatte siden av fjellveggen, gjorde svenske myndigheter det klart 17. mars at søket etter overlevende var avsluttet.

Ulykken ble undersøkt av Statens haverikommission i Sverige, og en foreløpig havarirapport ble fremlagt den 11. mai 2012. Flyets ferdsskriver ble funnet i fjellet den 12. august samme år og sendt til England for analyse. Ifølge den svenske havarikommisjonens rapport ble ulykken forårsaket av at «*HAZE 01* (Hercules-flyet) *ikke var oppmerksom på at flygelederne ga feilaktige klareringer og heller ikke forstod den risiko som var forbundet med å følge disse.*»

I 2019 ble det kjent at flybesetningen ikke hadde hatt kart som viste høyden på fjellet Kebnekaise. Det var en opplysning som ikke tydelig fremkom i havarirapporten, men som en intern undersøkelse i Luftforsvaret fant etter at en tidligere ansatt hadde varslet om dette i 2017.

Omkomne
-------

* Oblt. Truls Audun Ørpen (skvadronsjef)
* Kapt. Ståle Garberg (flyger)
* Kapt. Bjørn Yngvar Haug (lasteleder)
* Kapt. Siw Robertsen (lasteleder)
* Kapt. (midl.) Steinar Utne (flytryggingsoffiser)

Referanser
----------

1. 1 2 3  «Dette er de savnede». Dagbladet. 17. mars 2012. Besøkt 21. mars 2012.
2. ↑  «Norsk militærfly savnet i Sverige». NRK. 15. mars 2012. Besøkt 15. mars 2012.
3. ↑  «Norsk Hercules-fly savnet». Aftenposten. 15. mars 2012. Besøkt 15. mars 2012.
4. ↑  «Politiet: Flyet eksploderte da det traff fjellveggen». *www.vg.no*. Besøkt 15. mars 2021.
5. ↑  SHK undersöker flyghaveri Arkivert 29. oktober 2013 hos Wayback Machine.
6. ↑  Foreløpig havarirapport fra Statens haverikommission Arkivert 1. november 2013 hos Wayback Machine.
7. ↑  Ntb (12. august 2012). «Forsvaret tror årsaken til Hercules-styrt blir klarlagt». *Aftenposten*. Besøkt 17. juli 2019.
8. ↑  «Sluttrapport RM 2013:02 Ulykken av 15. mars 2012 med luftfartøy av type C-130, kallesignal HAZE 01 fra det norske Luftforsvar, ved Kebnekaise, Norrbottens län.» (PDF).
9. ↑  Lysberg, Magnus; Tallaksen, Simen (22. mars 2019). «Gransker ulykken på nytt». *Klassekampen*. Besøkt 17. juli 2019.
10. ↑  Lysvold, Susanne Skjåstad (22. mars 2019). «Kebnekaise-flyet fløy med feil kart». *NRK*. Besøkt 14. juli 2019.

Eksterne lenker
---------------

* Det norske Forsvarets informasjonsside om ulykken